ประกาศคณะกรรมการนโยบายการจัดซื้อจัดจ้างและการบริหารพัสดุภาครัฐ เรื่อง ข้อสรุปสาระสำคัญแห่งสัญญาเป็นภาษาไทย ในกรณีต้องทาสัญญาเป็นภาษาต่างประเทศ 
ประกาศคณะกรรมการนโยบายการจัดซื้อจัดจ้างและการบริหารพัสดุภาครัฐ
เรื่อง
ข้อสรุปสาระสำคัญแห่งสัญญาเป็นภาษาไทย ในกรณีต้องทำสัญญาเป็นภาษาต่างประเทศ
 

ด้วยพระราชบัญญัติการจัดซื้อจัดจ้างและการบริหารพัสดุภาครัฐ
พ.ศ. ๒๕๖๐ มาตรา ๙๓ บัญญัติให้หน่วยงานของรัฐต้องทำสัญญาตามแบบที่คณะกรรมการนโยบายกำหนดโดยความเห็นชอบของสำนักงานอัยการสูงสุด
ทั้งนี้
แบบสัญญานั้นให้ประกาศในราชกิจจานุเบกษาด้วย และมาตรา ๙๓ วรรคสี่กำหนดในกรณีจำเป็นที่หน่วยงานของรัฐต้องทำสัญญาเป็นภาษาต่างประเทศ
ให้ทำเป็นภาษาอังกฤษและต้องจัดทำข้อสรุปสาระสำคัญแห่งสัญญาเป็นภาษาไทยตามหลักเกณฑ์ที่คณะกรรมการนโยบายประกาศกำหนด

อาศัยอำนาจตามความในมาตรา ๙๓ วรรคสี่
แห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐
คณะกรรมการนโยบายการจัดซื้อจัดจ้างและการบริหารพัสดุภาครัฐจึงออกประกาศไว้
ดังต่อไปนี้

ข้อ ๑ ประกาศนี้เรียกว่า
ประกาศคณะกรรมการนโยบายการจัดซื้อจัดจ้างและการบริหารพัสดุภาครัฐ เรื่อง
ข้อสรุปสาระสำคัญแห่งสัญญาเป็นภาษาไทย ในกรณีต้องทำสัญญาเป็นภาษาต่างประเทศ

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้หน่วยงานของรัฐจัดทำข้อสรุปสาระสำคัญแห่งสัญญาเป็นภาษาไทยในกรณีต้องทำสัญญาเป็นภาษาต่างประเทศในเรื่อง
ดังต่อไปนี้
(๑) ชื่อสัญญาหรือข้อตกลง
(๒) ข้อตกลงซื้อ/จ้าง
(๓) วงเงินที่ซื้อหรือจ้างและการชำระเงิน
(๔) กำหนดการส่งมอบ/ระยะเวลาของสัญญา
(๕) ค่าปรับ (ถ้ามี)
(๖) หลักประกันการปฏิบัติตามสัญญา (ถ้ามี)
(๗) การรับประกันความชำรุดบกพร่อง (ถ้ามี)
(๘) การบอกเลิกสัญญา
(๙) การระงับข้อพิพาท (ถ้ามี)
(๑๐) สิทธิและหน้าที่ระหว่างคู่สัญญา
ในกรณีที่มีการแก้ไขสัญญาตาม (๑) - (๑๐) ให้หน่วยงานของรัฐดำเนินการจัดทำข้อสรุปสาระสำคัญแห่งสัญญาเป็นภาษาไทยตามความในวรรคหนึ่งด้วย


ประกาศ ณ วันที่ ๒๗ ธันวาคม พ.ศ. ๒๕๖๐
อภิศักดิ์ ตันติวรวงศ์
รัฐมนตรีว่าการกระทรวงการคลัง
ประธานกรรมการนโยบายการจัดซื้อจัดจ้างและการบริหารพัสดุภาครัฐ
[เอกสารแนบท้าย]

๑. รายละเอียดข้อสรุปสาระสำคัญแห่งสัญญาเป็นภาษาไทย

(ดูข้อมูลจากภาพกฎหมาย)






พรวิภา/จัดทำ
๒๑
มกราคม ๒๕๖๑






























[๑]
ราชกิจจานุเบกษา เล่ม ๑๓๕/ตอนพิเศษ ๑๕ ง/หน้า ๑/๒๒
มกราคม ๒๕๖๑